SET ปิดเช้าลบ 8 จุด กังวล “เฟด” คุมเข้มนโยบายการเงิน
SET ปิดเช้าลบ 8 จุด ตอบรับเฟดส่งสัญญาณใช้นโยบายการเงินเข้มงวดเกินคาด คาดช่วงบ่ายมีโอกาสฟื้นตัว ให้แนวต้าน 1,620 -1,626 จุด แนวรับ 1,600-1,597 จุด
SET ปิดเช้าลบ 8 จุด ตอบรับเฟดส่งสัญญาณใช้นโยบายการเงินเข้มงวดเกินคาด คาดช่วงบ่ายมีโอกาสฟื้นตัว ให้แนวต้าน 1,620 -1,626 จุด แนวรับ 1,600-1,597 จุด
8 มี.ค. 2566

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.กรุงศรี พัฒนสิน กล่าวว่า ตลาดหุ้นไทยเช้านี้แกว่ง Sideway Down ตามทิศทางตลาดต่างประเทศ หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณจะใช้นโยบายการเงินเข้มงวดกว่าที่ตลาดคาด ทำให้ค่าเงินดอลลาร์สหรัฐแข็งค่าส่งผลจิตวิทยาเชิงลบต่อตลาด
สำหรับ SET Index เช้านี้ร่วงลงจนหลุดแนวรับสำคัญที่ 1,600 จุดก่อนจะเด้งกลับขึ้นมาได้บ้าง อย่างไรก็ตาม มองว่า SET อยู่ในจุดสร้างฐานที่ 1,600-1,610 จุดเป็นระดับเชิงพื้นฐานเข้าสะสม โดยตลาดขณะนี้มี P/E ที่ 15.4-15.5 เท่า ลดลงเมื่อเทียบกับ P/E เฉลี่ย 10 ปีที่ 17.3 เท่า มองว่าเป็นระดับราคา Discount
นายกรภัทร กล่าวว่า ไม่ควรกังวลการปรับขึ้นดอกเบี้ยของสหรัฐมากเกินไป เพราะเชื่อว่าจุดนี้เป็นช่วงปลาย Cycle การปรับขึ้นดอกเบี้ยแล้ว พร้อมแนะให้เข้าลงทุนหุ้นกลุ่มธนาคาร, กลุ่ม ICT และ กลุ่ม China play แนวโน้มตลาดช่วงบ่ายมีโอกาสฟื้นขึ้นมาได้อีก ให้แนวต้านที่ 1,620 -1,626 จุด แนวรับที่ 1,600-1,597 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,773.90 ล้านบาท ปิดที่ 138.00 บาท ลดลง 3.00 บาท
AOT มูลค่าการซื้อขาย 879.35 ล้านบาท ปิดที่ 69.50 บาท ลดลง 0.25 บาท
BANPU มูลค่าการซื้อขาย 751.59 ล้านบาท ปิดที่ 11.00 บาท เพิ่มขึ้น 0.20 บาท
ADVANC มูลค่าการซื้อขาย 736.85 ล้านบาท ปิดที่ 202.00 บาท ลดลง 2.00 บาท
PTTEP มูลค่าการซื้อขาย 736.09 ล้านบาท ปิดที่ 151.50 บาท ลดลง 2.50 บาท